শরীর সাজানোর জন্য ট্যাটু অনেকেই করেন। কিন্তু দিল্লির যুবক করে ফেললেন রেকর্ড। তাঁর শরীরের সর্বত্র ট্যাটু। মাথা থেকে পায়ের পাতা পর্যন্ত সর্বত্র। তাই বলে চোখেও?
কিরেন কিং নিজেই একজন ট্যাটু শিল্পী। সবাইকে রঙে সাজান তিনি। নিজেকেও। আর চোখে ট্যাটু করার বিপজ্জনক পরীক্ষাটা নিজের উপরেই করেছেন কিরেন। সফলও হয়েছেন। চোখের সাদা অংশে সূচ ফুটিয়ে নীল রঙে ছবি আঁকিয়েছেন কিরেন। 
শুধুই কি নেশা! কেন এমন ঝুঁকি নিলেন কিরেন? চোখে ট্যাটু করার সাহসই বা কোথায় পেলেন? অনেক প্রশ্নের একটাই উত্তর দিয়েছেন দিল্লির কিরেন কিং। বলেছেন, ‘‘জানতাম অনেক ঝুঁকি। চিরতরে হারাতে পারতাম নিজের দু’টি চোখ। আর কখনও পৃথিবীর আলো দেখতে পেতাম না। কিন্তু এ সব ঝুঁকির ভয়ের থেকেও নতুন কিছু করার খিদেটা ছিল বেশি। আর সেই খিদের টানেই চোখে ট্যাটু করেছি।’’
এটা কি প্রশংসা পাওয়ার খিদে? এমন প্রশ্নের উত্তরও দিয়েছেন কিরেন। তিনি সংবাদ মাধ্যমকে বলেছেন, ‘‘আমি কোনও রকম প্রশংসা পছন্দ করি না। তা সত্বেও আমি চোখে ট্যাটু করেছি কারণ আমি এটা চেয়েছিলাম। মাই আইজ, মাই হ্যাপিনেস, মাই লাইফ।’’

ছবি: ইন্সটাগ্রাম
কিরেন ছেলেবেলা থেকেই ট্যাটুর প্রতি আকৃষ্ট। যখন সে ১৬ বছরের, তখনই ট্যাটু শখ হয়ে ওঠে। অপরের ট্যাটু করার পাশাপাশি নিজের সারা শরীরকে ট্যাটুতে সাজিয়ে তোলেন কিরেন। এর পরেও খিদে মেটেনি নতুন কিছু করার। অনেক দিনের স্বপ্ন ছিল চোখে ট্যাটু করাবেন। আর সেটা করেও ফেলেছেন। নিজের ইনস্টগ্রাম ভরিয়ে দিয়েছেন রঙিন চোখের ছবিতে।

এই বিষয়ে অন্যান্য খবর

আপনার কি ট্যাটু-র শখ! সাবধান! ঘটতে পারে মারাত্মক বিপদ
কেন দেবের নাম ট্যাটু করলেন ‘কলকাতার রসগোল্লা’ রুক্মিণী, দেখুন ভিডিও


কিন্তু চোখে ট্যাটু করা আদৌ উচিত? সকলেই কি সাফল্য পায়? এমন প্রশ্ন থেকেই যাচ্ছে। এমন শখের জন্য দৃষ্টি হারানোর নজিরও কম নেই। ভারতের কিরেন সফল হলেও কিছুদিন আগেই খবরের শিরোনামে আসেন কানাডার এক মডেল। চিরকালের জন্য তিনি খুইয়েছেন নিজের চোখ।
কিরেন ভারতে প্রথম হলেও বিশ্বের প্রথম চোখে ট্যাটু করার রেকর্ড রয়েছে অস্ট্রেলিয়ার ট্যাটু শিল্পী হোয়ার্ড স্মিথের। তাঁর কাছেই নিজের চোখে ছবি আঁকিয়েছেন কিরেন। এর পরে ফেসবুকে তিনি দাবি করেছেন, তাঁর চোখ সুন্দর ও সুস্থ রয়েছে। একই সঙ্গে জানিয়েছেন, চোখে ট্যাটু করার ঝুঁকির সঙ্গে সঙ্গে যন্ত্রণার কথাও। তাঁর পরামর্শ, কেউ যদি এমনটা করার কথা ভাবেন তবে সবার আগে মাথায় রাখা উচিত কার হাতে দিচ্ছেন নিজের চোখ দু’টিকে।